ໄອຍະການ ຮຽກໂຕ ຜູ້ນຳເກົາຫຼີໃຕ້ ທີ່ຖືກປົດ ຈາກຕຳແໜ່ງ ມາສອບຖາມ
ເກົາຫຼີ​ໃຕ້ຈະລົງຄະແນນສຽງ ເພື່ອເລືອກເອົາປະທານາທິບໍດີ ຄົນໃໝ່ ແລະ ລັດຖະບານ ໄດ້ປະກາດ ໃນວັນພຸດມີ້ນີ້ວ່າ ການເລືອກຕັ້ງ ຈະຈັດຂຶ້ນໃນວັນທີ 9 ພຶດສະພາ ຈະມາເຖິງນີ້.
ໃນວັນພຸດມື້ນີ້ ບັນດາໄອຍະການ ເກົາຫຼີໃຕ້ ໄດ້ຮຽກໂຕປະທານາທິບໍດີ Park Geun-hye ຜູ້ໄດ້ຖືກປົດອອກຈາກຕຳແໜ່ງ ໃຫ້ມາປາກົດໂຕຢູ່ສານ ເພື່ອສອບຖາມ ໃນສັບປະດາໜ້າ ກ່ຽວກັບ ການສໍ້ລາດບັງຫຼວງທີ່ເປັນເລື່ອງນອງນັນ ທີ່ໄດ້ກົດດັນ ໃຫ້ທ່ານນາງ ຕ້ອງອອກຈາກຕຳແໜ່ງ ການສອບຖາມ ແມ່ນກຳນົດ ຈະມີຂຶ້ນໃນຕອນເຊົ້າວັນອັງຄານໜ້າ ສານລັດຖະທຳມະນູນ ຂອງເກົາຫຼີໃຕ້ ໄດ້ປົດ ທ່ານນາງ Park ອອກຈາກຕຳແໜ່ງ ເມື່ອສັບປະດາແລ້ວນີ້ ຫຼັງຈາກທີ່ນາງໄດ້ຖືກຟ້ອງຮ້ອງ ໂດຍບັນດາສະມາຊິກສະພາ ກ່ຽວກັບຂໍ້ກ່າວຫາທັງຫຼາຍ ທີ່ນາງສົມຮູ້ຮ່ວມຄິດ ກັບເພື່ອນສະນິດເກົ່າແກ່ ນາງ Choi Soon-sil ເພື່ອບັງຄັບໃຫ້ພວກບໍລິສັດ ບໍໍລິຈາກເງິນ 70 ລ້ານໂດລາ ໃຫ້ແກ່ກອງທຶນ ຕ່າງໆ ທີ່ເຊື່ອຖືບໍ່ໄດ້ ໃນການແລກປ່ຽນກັບ ສິ່ງອຳນວຍຄວາມສະດວກ ທ່ານນາງ Park ໄດ້ປະຕິເສດ ຕໍ່ການກະທຳທີ່ຜິດໃດໆ ແລະ ຜູ້ຕາງໜ້າທ່ານນຶ່ງ ກ່າວວ່າ ທ່ານນາງ ຈະໃຫ້ການຮ່ວມມື ໃນການສືບສວນສອບສວນ ບຸກຄົນທີ່ສຳຄັນອີກຈຳນວນນຶ່ງ ໄດ້ຖືກຟ້ອງວ່າ ມີສ່ວນກ່ຽວຂ້ອງ ກັບຄະດີນີ້ ແມ່ນ ຮວມທັງ ທ່ານ Lee Jae-yond ຜູ້ເປັນທາຍາດຂອງບໍລິສັດອີເລັກໂທຣນິກ ຍັກໃຫຍ່ Samsung ໃນຂະນະທີ່ທ່ານນາງ Park ໄດ້ອອກຈາກຕຳແໜ່ງແລ້ວ ເກົາຫຼີໃຕ້ຈະລົງຄະແນນສຽງ ເພື່ອເລືອກເອົາປະທານາທິບໍດີ ຄົນໃໝ່ ລັດຖະບານ ໄດ້ປະກາດໃນວັນພຸດມີ້ນີ້ ວ່າ ການເລືອກຕັ້ງຈະຈັດຂຶ້ນ ໃນວັນທີ 9 ພຶດສະພາ ຈະມາເຖິງນີ້